KIRJALLINEN KYSYMYS E-3567/00 esittäjä(t): Konstantinos Hatzidakis (PPE-DE) komissiolle. Nykyinen autoverojärjestelmä ja sen yhteensopimattomuus sisämarkkinoiden ja vapaakaupan kanssa.



Virallinen lehti nro 174 E , 19/06/2001 s. 0081 - 0082



KIRJALLINEN KYSYMYS E-3567/00 esittäjä(t): Konstantinos Hatzidakis (PPE-DE) komissiolle (17. marraskuuta 2000) Aihe: Nykyinen autoverojärjestelmä ja sen yhteensopimattomuus sisämarkkinoiden ja vapaakaupan kanssa Useissa jäsenvaltioissa nykyinen verotusjärjestelmä kohtelee autojen maahantuontia epäoikeudenmukaisesti erityisesti silloin, kun maahantuojana on yksityishenkilö. Maahantuoduista autoista kannetut verot eivät useinkaan perustu auton todelliseen arvoon, varsinkaan jos on kyse käytetystä autosta. Liian korkeat verot ovat esteenä sisäiselle kaupalle ja kilpailukykyisten markkinoiden luomiselle Euroopan unionissa. Euroopan yhteisön perustamissopimuksen 25 artiklan mukaan tuonti- ja vientitullit tai vaikutukseltaan vastaavat maksut ovat kiellettyjä jäsenvaltioiden välillä. Mitä komissio aikoo tehdä korjatakseen vääristymät, joita mielivaltaiset autojen maahantuontisäännöt aiheuttavat jäsenvaltioissa? Mitä komissio tekee luodakseen avoimen autojen maahantuontijärjestelmän, joka olisi yhdenmukainen yhteisön lainsäädännön kanssa? Frederik Bolkesteinin komission puolesta antama vastaus (18. joulukuuta 2000) Komissio viittaa parlamentin jäsenen A. Vatasen(1) vastaavaan kirjalliseen kysymykseen P-3479/00 antamaansa vastaukseen, jossa arvoisalle edustajalle ilmoitetaan, että hänen kysymyksessään esille ottamansa ongelmat huolestuttavat komissiota ja että komissio toimii aktiivisesti varmistaakseen yhteisöoikeuden täysimääräisen soveltamisen tällä alalla. Erityisten autoverojen verotusarvon laskemisen osalta komissio on jo pannut vireille rikkomusmenettelyt useita jäsenvaltioita vastaan, jotka eivät täysin noudata yhteisön tuomioistuimen oikeuskäytännössä määritettyä periaatetta. Tämän periaatteen mukaan ajoneuvoa on verotettava sen todellisen arvon perusteella. Myös muut vireillä olevat rikkomusmenettelyt koskevat verottomuutta käytettäessä ajoneuvoa väliaikaisesti muussa jäsenvaltiossa kuin sen rekisteröintimaassa sekä verottomuutta, joka liittyy ajoneuvojen siirtoon muusta jäsenvaltiosta asuinpaikkaa vaihdettaessa (yhteisön alueella tiettyjen kulkuneuvojen väliaikaisessa maahantuonnissa sovellettavista verovapautuksista 28 päivänä maaliskuuta 1983 annettu neuvoston direktiivi 83/182/ETY(2) sekä luonnollisten henkilöiden henkilökohtaisen omaisuuden lopullisessa maahantuonnissa jäsenvaltiosta sovellettavista verovapautuksista 28 päivänä maaliskuuta 1983 annettu neuvoston direktiivi 83/183/ETY. Nämä menettelyt voivat johtaa siihen, että komissio saattaa asian yhteisön tuomioistuimen käsiteltäväksi perustamissopimuksen 226 artiklan (entinen 169 artikla) määräysten mukaisesti. Euroopan yhteisön perustamissopimuksen 25 artiklassa (entinen 12 artikla) kielletään tuonti- ja vientitullit tai vaikutukseltaan vastaavat maksut. Komissio ilmoittaa arvoisalle parlamentin jäsenelle, että verotuksen alalla komission toiminta perustuu syrjinnän kieltämiseen (perustamissopimuksen 90 artikla (entinen 95 artikla) eikä 25 artikla). Sen lisäksi, että komissio valvoo yhteisöoikeuden soveltamista, komissio antoi neuvostolle helmikuussa 1998 ehdotuksen direktiivien 83/182/ETY ja 83/183/ETY muuttamiseksi siten, että ne edistävät sisämarkkinoiden vaatimuksia. Neuvosto ei ole vielä hyväksynyt tätä ehdotusta. Komissio valmistelee parhaillaan myös yleistiedonantoa ajoneuvoverotuksen alalta. Komissio arvioi toimintansa voivan parantaa merkittävästi Euroopan kansalaisten tilannetta tällä alalla. (1) EYVL C 163 E, 6.6.2001, s. 133. (2) EYVL L 105, 23.4.1983.